此頁面為穩定版本，已檢查於 二〇一九年一一月三日 （週日）。 有 一 筆待審核的變更等侯審查。
是文所述，中華民國行省而徒存虛名者。
至中華人民共和國聲稱主權者，宜閱「中華人民共和國臺灣省」。
臺灣省，簡稱臺。古云「夷洲」「琉求」，又名「福爾摩沙」。屬中華民國，徒存虛名。治南投。轄臺灣、澎湖二地，六都除外（即不及於臺北、新北、桃園、臺中、臺南、高雄六直轄市）。北部基隆一市，隔別孤處。西隔海峽，遙望福建。東臨菲律賓海，屬太平洋。南隔巴士海峽，遙指菲律賓。
邃古，坤樞大動。板塊相擠（曰歐亞，曰菲律賓海），造生蓬萊。
信史之始，在孫權遣卒，造訪「夷洲」。吳人沈瑩著《臨海水土志》有載。隋唐之世，稱「流求」。隋大業六年煬帝嘗使陳稜、張鄭州伐之，未果。宋世，漢人始居澎湖，以其地歸泉州晉江縣，置戌兵。元、明二朝設澎湖巡檢司。明鄭芝龍㩦閩人曾東徙來臺。廈門自古以「扼臺灣之要，為東南門戶」稱，二地交通不絕。來臺之民，七成籍貫閩南，言閩南語，而閩西、粵東來者，則言客語。明季，西班牙、荷蘭兩國兵使，先後浮海至。
明季，臺灣中部有部落稱大肚王國。及洋人至，荷蘭治西南，西班牙治西北。崇禎十五年，荷人派艦攻雞籠，逐西班牙，遂一臺灣西部。
永曆十五年，鄭成功征臺灣，逐荷蘭人，置承天府，轄萬年縣、天興縣。十六年，昭宗崩，鄭經改東都為東寧。十八年以降，以天興縣、萬年縣置州，增置澎湖、南路、北路三安撫司，成「一府二州三司」。
三十七年，鄭克塽降清，明年，聖祖立「臺灣府」，屬福建省。清季，英法覦臺，閩浙總督上書，求閩臺「巡撫分駐」、「立省分治」。光緒十一年，詔閩臺分治；九月五日，議定臺灣立省，十三年置福建臺灣省，首任巡撫劉銘傳。省置三府、一直隸州。三府即臺北府、臺灣府、臺南府，直隸州即臺東直隸州。三府總轄十一縣、四廳。十一縣即宜蘭縣、淡水縣、新竹縣、苗栗縣、臺中縣、彰化縣、雲林縣、諸羅縣、安平縣、鳳山縣、恆春縣，四廳即基隆廳、南雅廳、埔里社廳、澎湖廳。
二十年，甲午之役起，清敗。明年四月十七日，訂馬關條約，割臺灣、澎湖予日本。時丘逢甲倡立臺灣民主國以抗日，旋敗亡。自此日本治臺凡五十年。日治之初，承前制。後改置二十廳，尋併為十二廳，復又分五州三廳。五州即臺北州、新竹州、臺中州、臺南州、高雄州，三廳即花蓮港廳、臺東廳、澎湖廳。
昭和十二年，七七事變，中日交鋒凡八載，日本強徵臺民參軍，隸雜役。亦有赴大陸從國民革命軍者。十六年，日本侵美。十二月九日，國府宣告「所有一切條約、協定、合同，有涉及中日之間關係者，一律廢止」。
民國三十四年，二戰終，盟軍統帥麥克阿瑟頒發《一般命令第一號》，令中國、臺灣、澎湖、北越日軍降同盟國，以蔣中正為代表。八月三十一日，國府頒《公署大綱》，翌日，公署設臨時辦公處於重慶；九月二十日公布《公署條例》；十月二十五日公署行於臺灣，遂復置省。分有八縣，以日治時五州三廳改制；九市，以日治時州轄市改制。三十六年，臺人起事，公署改省府。三十八年，國府遷臺。三十九年四月五日，准試辦自治。省頒「自治綱要」，以命令，行自治，調整政區五市十六縣一管理局。四十五年，治遷南投。五十六年七月一日，臺北市改直轄市。六十八年七月一日，高雄市改直轄市。七十一年七月一日，置新竹市、嘉義市，計五市十六縣。八十三年十二月三日，省執事行民選，舉宋楚瑜任之。
八十七年十二月二十日，依四次修憲條文，臺灣省虛置，除自治法人，悉為官員，具公法人（同福建省）。九十九年十二月二十五日，原臺北縣、臺中縣市、臺南縣市改為直轄市，高雄縣與原高雄直轄市併為新直轄市，餘剩三市十二縣。百有三年十二月二十五日，桃園改直轄市，僅剩三市十一縣。百有七年七月一日，廢省府，虛置告成。
民國三十四年，臺灣光復。十月立省，初治臺北，分九市、八縣。九市即基隆市、臺北市、新竹市、臺中市、彰化市、嘉義市、臺南市、高雄市、屏東市（乃日治臺灣州轄市改制），八縣即臺北縣、新竹縣、臺中縣、臺南縣、高雄縣、花蓮縣、臺東縣、澎湖縣（乃日治臺灣五州三廳改制）。三十八年八月，析置一管理局即草山管理局。三十九年，改分五市、十六縣、一管理局。五市即基隆市、臺北市、臺中市、臺南市、高雄市，十六縣即臺北縣、宜蘭縣、桃園縣、新竹縣、苗栗縣、臺中縣、彰化縣、南投縣、雲林縣、嘉義縣、臺南縣、高雄縣、屏東縣、花蓮縣、臺東縣、澎湖縣。四十五年，改治南投。後擢臺北、高雄為直轄市。置新竹、嘉義二市、一管理局即梨山管理局。八十七年省改虛置。九十九年五都改制，即擢臺北、新北、臺中、臺南、高雄五都為直轄市，一〇三年，擢桃園為直轄市。今實分十一縣、三市。
十一縣、三市列如下。宜蘭治宜蘭市、新竹治竹北、苗栗治苗栗市、彰化治彰化市、南投治南投市、雲林治斗六、嘉義治太保、屏東治屏東市、臺東治臺東市、花蓮治花蓮市、澎湖治馬公。以上十一縣。基隆、新竹、嘉義為市。